SL Uradni list Evropske unije L 302/16

IZVEDBENA UREDBA KOMISIJE (EU) št. 1189/2011

z dne 18. novembra 2011

o določitvi podrobnih pravil v zvezi z nekaterimi določbami Direktive Sveta 2010/24/EU o vzajemni pomoči pri izterjavi terjatev v zvezi z davki, carinami in drugimi ukrepi

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2010/24/EU z dne 16. marca 2010 o vzajemni pomoči pri izterjavi terjatev v zvezi z davki, carinami in drugimi ukrepi (1) ter zlasti člena 26 Direktive,

ob upoštevanju naslednjega:

(1) Direktiva 2010/24/EU je v primerjavi z Direktivo Sveta 2008/55/ES (2) bistveno spremenila pravila o vzajemni pomoči pri izterjavi terjatev v zvezi z davki, carinami in drugimi ukrepi ter na novo določila izvedbena pooblastila Komisije. Zato je primerno, da se obstoječa izvedbena pravila, ki jih je sprejela Komisija, nadomestijo z novo izvedbeno uredbo.

(2) Da se zagotovi hitra komunikacija med pristojnimi organi, je treba sprejeti podrobna pravila glede praktične ureditve in rokov za komunikacijo med zaprošenim organom in organom prosilcem.

(3) Da se zagotovi pravna varnost, je primerno določiti, da pošiljanje po elektronski pošti ne vpliva na veljavnost dokumentov.

(4) Za namene potrjevanja, da je dokumente, poslane po pošti, poslal pristojni organ, je primerno določiti posebna pravila za ta način komunikacije.

(5) Da se zagotovi pošiljanje ustreznih podatkov in informacij, je treba določiti vzorce standardnih obrazcev, ki so priloženi zaprosilu za vročitev, in vzorce izvršilnega naslova v zaprošeni državni članici.

(6) Da se zagotovi pravna varnost, je primerno izrecno pojasniti pravni učinek vročitve, ki jo zaprošena država članica izvede na zaprosilo države članice prosilke.

(7) Da se zagotovi pravna varnost, je prav tako primerno določiti, da vročitev enotnega izvršilnega naslova ali obvestilo o njem v zaprošeni državni članici ne vpliva na posledice vročitve prvotnega izvršilnega naslova, in da spremenjeni izvršilni naslov v zaprošeni državi članici ne vpliva na prvotno terjatev ali prvotni izvršilni naslov.

(8) Uredbo Komisije (ES) št. 1179/2008 z dne 28. novembra 2008 o določitvi podrobnih pravil za izvajanje nekaterih določb Direktive Sveta 2008/55/ES o vzajemni pomoči pri izterjavi terjatev v zvezi s prelevmani, davki in drugimi ukrepi (3) bi bilo treba razveljaviti.

(9) Ukrepi, predvideni s to uredbo, so v skladu z mnenjem Odbora za izterjavo –

SPREJELA NASLEDNJO UREDBO:

POGLAVJE I

SPLOŠNE DOLOČBE

Člen 1

Ta uredba določa podrobna pravila za izvajanje člena 5(1), členov 8, 10, 12(1), člena 13(2), (3), (4) in (5), členov 15, 16(1) in 21(1) Direktive 2010/24/EU, vključno s podrobnimi pravili za pretvorbo in prenos izterjanih vsot ter možnimi načini prenosa sporočil med organi.

Člen 2

1. Vsa zaprosila za pridobitev podatkov, vročitev, izterjavo ali zavarovanje plačila terjatev v skladu s členi 5(1), 8, 10 in 16(1) Direktive 2010/24/EU (v nadaljnjem besedilu: zaprosila za pomoč) ter vsi spremni instrumenti, obrazci in drugi dokumenti ter vsi podatki, ki se sporočijo v zvezi s temi zaprosili, se pošljejo prek omrežja CCN, razen če to zaradi tehničnih razlogov ni izvedljivo.

2. Za dokumente, poslane v elektronski obliki ali obliki računalniških izpisov, velja, da imajo enak pravni učinek kot dokumenti, poslani po pošti.

3. Če se zaprosilo ne more poslati prek omrežja CCN, se pošlje po pošti. V tem primeru se uporabljajo naslednja pravila:

(a) zaprosilo podpiše uradnik organa prosilca, ki je za to ustrezno pooblaščen;

(b) standardni obrazec, priložen zaprosilu za vročitev iz drugega pododstavka člena 8(1) Direktive 2010/24/EU (v nadaljnjem besedilu: enotni obrazec za vročitev) ali enotnemu izvršilnemu naslovu v zaprošeni državi članici iz člena 12 te direktive podpiše ustrezno pooblaščen uradnik organa prosilca.

(c) če je zaprosilu priložena kopija dokumenta, ki ni enotni obrazec za vročitev ali enotni izvršilni naslov v zaprošeni državi članici, organ prosilec potrdi skladnost te kopije z izvirnikom tako, da na njej (v uradnem jeziku ali enem od uradnih jezikov države članice, v kateri ima sedež navede besedi „overjen izvod“, ime uradnika, ki je overil kopijo, in datum te overitve.

Za namene točke (b) prvega pododstavka države članice uporabijo enotni obrazec za vročitev v skladu z obrazcem iz Priloge I te uredbe in enotni izvršilni naslov v zaprošeni državi članici v skladu z obrazcem iz Priloge II te uredbe.

4. Če se enotni obrazec za vročitev ali enotni izvršilni naslov v zaprošeni državi članici pošlje z elektronskimi sredstvi, se lahko sestava in razpored zaradi lažje komunikacije med pristojnimi organi prilagodita zahtevam elektronskega komunikacijskega sistema, če se niz podatkov in informacij v obrazcih glede na vzorce obrazcev iz Priloge I in II ne spremeni bistveno.

Člen 3

1. Organ prosilec lahko sestavi zaprosilo za pomoč v zvezi z eno terjatvijo ali več terjatvami, kadar so te izterljive od ene osebe.

2. Zaprosilo za podatke, izterjavo ali zavarovanje plačila terjatev se lahko nanaša na naslednje osebe:

(a) glavnega dolžnika ali sodolžnika;

(b) osebo, ki ni sodolžnik, upravičeno za poravnavo davkov, dajatev in drugih ukrepov ali drugih terjatev, povezanih s temi davki, dajatvami in drugimi ukrepi po veljavni zakonodaji države članice, v kateri ima organ prosilec sedež;

(c) katero koli tretjo osebo, ki razpolaga s premoženjem ali je dolžnik osebe iz točke (a) ali (b).

Člen 4

Podatki in druge podrobnosti, ki jih sporoči zaprošeni organ organu prosilcu v skladu s členi 5(1), 8, 10 in 16(1) Direktive 2010/24/EU, se prenašajo v uradnem jeziku ali enem od uradnih jezikov države članice zaprošenega organa ali v drugem jeziku, za katerega sta se sporazumela organ prosilec in zaprošeni organ.

Člen 5

Če zaprošeni organ zavrne zaprosilo za pomoč, organ prosilec obvesti o razlogih za zavrnitev, pri čemer navede določbe Direktive 2010/24/EU, na katere se sklicuje. Zaprošeni organ to obvestilo pošlje, takoj ko sprejme odločitev, vsekakor pa v enem mesecu od datuma potrditve prejema zaprosila.

Člen 6

Na vsakem zaprosilu za podatke ali izterjavo ali zavarovanje plačila terjatev se navede, ali je bilo podobno zaprosilo naslovljeno na drug organ.

POGLAVJE II

ZAPROSILA ZA PRIDOBITEV PODATKOV

Člen 7

Zaprošeni organ potrdi prejem zaprosila za pridobitev podatkov čim prej in vsekakor v sedmih koledarskih dneh po njegovem prejemu.

Po prejemu zaprosila zaprošeni organ po potrebi zahteva od organa prosilca, da priskrbi kakršne koli dodatno potrebne podatke. Organ prosilec priskrbi vse dodatno potrebne podatke, do katerih ima običajno dostop.

Člen 8

1. Zaprošeni organ posreduje vsak zahtevani podatek organu prosilcu, če in ko ga pridobi.

2. Kadar ob upoštevanju posamičnih primerov bodisi dela bodisi vseh zahtevanih podatkov ni mogoče pridobiti v primernem času, zaprošeni organ o tem obvesti organ prosilec ter za to navede razloge.

Zaprošeni organ vsekakor po šestih mesecih od datuma potrditve prejema zaprosila obvesti organ prosilec o izidu opravljenih poizvedovanj, ki jih je opravil za pridobitev zahtevanih podatkov.

Organ prosilec lahko na podlagi podatkov, ki jih pridobi od zaprošenega organa, od zaprošenega organa zahteva, da nadaljuje svoje poizvedovanje. Tako zaprosilo se sestavi v dveh mesecih po prejemu obvestila o izidu poizvedovanj, ki jih je opravil zaprošeni organ, zaprošeni organ pa ga obravnava v skladu z določbami, ki se uporabljajo za prvotno zaprosilo.

Člen 9

Organ prosilec lahko kadar koli umakne zaprosilo za podatke, ki ga je poslal zaprošenemu organu. Odločitev o umiku se posreduje zaprošenemu organu.

POGLAVJE III

ZAPROSILA ZA VROČITEV

Člen 10

1. Zaprosilu za vročitev se priloži izvirnik ali overjena kopija vsakega dokumenta, za katerega se prosi za vročitev.

Enotni obrazec za vročitev, priložen zaprosilu v skladu z drugim pododstavkom člena 8(1) Direktive 2010/24/EU, izpolni organ prosilec ali se izpolni na njegovo odgovornost. Naslovniku se zagotovi informacije glede dokumentov, za katere je zahtevana pomoč pri vročitvi.

2. Glede informacij, navedenih v enotnem obrazcu za vročitev, velja naslednje:

(a) navede se znesek terjatve, če je že določen;

(b) obdobje, v katerem mora biti vročitev izvedena, se lahko navede z datumom, do katerega namerava organ prosilec izvesti vročitev.

Člen 11

Zaprosilo za vročitev se lahko nanaša na katero koli osebo iz člena 3(c) Direktive 2010/24/EU, od katere se v skladu z veljavno zakonodajo države članice prosilke zahteva, da je obveščena o katerem koli dokumentu, ki zadeva to osebo.

Člen 12

1. Zaprošeni organ potrdi prejem zaprosila za vročitev čim prej in vsekakor v sedmih koledarskih dneh od njegovega prejema.

Po prejemu zaprosila za vročitev zaprošeni organ sprejme vse potrebne ukrepe za izvedbo vročitve v skladu z veljavno zakonodajo v državi članici, v kateri ima sedež.

Po potrebi, vendar ne tako, da bi to vplivalo na skrajni rok za vročitev, naveden v zaprosilu za vročitev, zaprošeni organ zahteva od organa prosilca, da priskrbi dodatne podatke.

Organ prosilec priskrbi vse dodatne podatke, do katerih ima običajno dostop.

2. Zaprošeni organ obvesti organ prosilec o datumu vročitve takoj po njeni izvedbi s potrditvijo vročitve na zaprosilu za vročitev, ki ga vrne organu prosilcu.

Člen 13

1. Vročitev, ki jo zaprošena država članica izvede v skladu z nacionalnimi zakoni in drugimi predpisi ter upravno prakso, ki veljajo v tej državi članici, ima enak učinek v državi članici prosilki, kot če bi jo država članica prosilka izvedla sama v skladu z nacionalnimi zakoni in drugimi predpisi ter upravno prakso, ki veljajo v državi članici prosilki.

2. Vročitev dokumenta v zvezi z več kot eno vrsto davka, carine ali drugega ukrepa je veljavna, če jo izvede organ zaprošene države članice, ki je pristojen za vsaj enega od davkov, carin ali drugih ukrepov, navedenih v vročenem dokumentu, če to dovoljuje nacionalna zakonodaja zaprošene države članice.

Člen 14

Za namene vročitve lahko zaprošena država članica uporabi enotni obrazec za vročitev iz člena 10(1) v svojem uradnem jeziku ali enem od svojih uradnih jezikov v skladu s svojo nacionalno zakonodajo.

POGLAVJE IV

ZAPROSILA ZA IZTERJAVO ALI ZAVAROVANJE PLAČILA TERJATEV

Člen 15

Zaprosila za izterjavo ali zavarovanje plačila terjatev vsebujejo izjavo, da so izpolnjeni pogoji iz Direktive 2010/24/EU za začetek postopka za vzajemno pomoč.

Člen 16

1. Enotni izvršilni naslov v zaprošeni državi članici, ki je priložen zaprosilu za izterjavo ali zavarovanje plačila terjatev, izpolni organ prosilec ali se izpolni na njegovo odgovornost na podlagi prvotnega izvršilnega naslova v državi članici prosilki.

Upravne kazni, globe, pristojbine in dodatne dajatve iz člena 2(2)(a) Direktive 2010/24/EU ter obresti in stroške iz člena 2(2)(c) navedene direktive, ki lahko v skladu z veljavnimi pravili države članice prosilke začnejo teči od dneva prvotnega izvršilnega naslova do dneva pred dnem, ko je poslano zaprosilo za izterjavo, se lahko dodajo enotnemu izvršilnemu naslovu v zaprošeni državi članici.

2. V zaprošeni državi članici je lahko v zvezi z več terjatvami in več osebami izdan en enotni izvršilni naslov v skladu s prvotnim izvršilnim naslovom v državi članici prosilki.

3. Če je prvotne izvršilne naslove za več terjatev v državi članici prosilki že nadomestil seznam izvršilnih naslovov za vse te terjatve v navedeni državi članici, lahko enotni izvršilni naslov v zaprošeni državi članici temelji na prvotnem izvršilnem naslovu v državi članici prosilki ali na navedenem seznamu izvršilnih naslovov, ki združuje navedene prvotne naslove v državi članici prosilki.

4. Za izvršitev terjatev, za katere je zahtevana pomoč pri izterjavi, lahko zaprošena država članica uporabi enotni izvršilni naslov v navedeni državi članici v njenem uradnem jeziku ali enem od njenih uradnih jezikov v skladu z njeno nacionalno zakonodajo.

Člen 17

Naslovnik zaprosila za izterjavo ali zavarovanja plačila terjatev se ne sme sklicevati na vročitev ali obvestilo o enotnem izvršilnem naslovu v zaprošeni državi članici pri zahtevku za podaljšanje ali ponovno uvedbo roka za izpodbijanje terjatve ali prvotnega izvršilnega naslova, če je bil le-ta ustrezno vročen.

Člen 18

1. Če je valuta zaprošene države članice različna od valute države članice prosilke, organ prosilec izrazi znesek terjatve, ki naj se izterja, v obeh valutah.

2. Menjalni tečaj, ki se uporabi za namene pomoči pri izterjavi, je zadnji menjalni tečaj, objavljen v Uradnem listu Evropske unije pred dnem, ko je bilo zaprosilo poslano.

Člen 19

1. Zaprošeni organ čim prej in vsekakor v sedmih koledarskih dneh od prejema zaprosila za izterjavo ali zavarovanje plačila terjatev potrdi prejem zaprosila.

2. Zaprošeni organ lahko zahteva od organa prosilca, da priskrbi dodatne podatke ali izpolni enotni izvršilni naslov v zaprošeni državi članici, če je potrebno. Organ prosilec priskrbi vse dodatne podatke, do katerih ima običajno dostop.

Člen 20

1. Kadar ob upoštevanju posamičnih primerov bodisi dela bodisi celotne terjatve ni mogoče izterjati ali zavarovanja plačila terjatev ni mogoče sprejeti v primernem času, zaprošeni organ o tem obvesti organ prosilec ter za to navede razloge.

Na podlagi podatkov, prejetih od zaprošenega organa, lahko organ prosilec tega zaprosi za ponovno uvedbo postopka za izterjavo ali za zavarovanje plačila terjatev. To zaprosilo se sestavi v dveh mesecih od prejema obvestila o izidu navedenih postopkov, zaprošeni organ pa ga obravnava v skladu z določbami, veljavnimi za prvotno zaprosilo.

2. Najpozneje do konca vsakega šestmesečnega obdobja po datumu potrditve prejema zaprosila zaprošeni organ obvesti organ prosilec o napredovanju postopka ali izidu postopka za izterjavo ali zavarovanje plačila terjatev.

Člen 21

1. Organ prosilec obvesti zaprošeni organ o kakršnem koli ukrepu za izpodbijanje terjatve ali izvršilnega naslova, sprejetem v državi članici organa prosilca, takoj ko je o tem obveščen.

2. Če zakoni in drugi predpisi ter upravna praksa, veljavni v zaprošeni državi članici, ne dovoljujejo zavarovanja plačila terjatve ali izterjave, zahtevanih v drugem in tretjem pododstavku člena 14(4) Direktive 2010/24/EU, zaprošeni organ o tem obvesti organ prosilec čim prej in vsekakor v enem mesecu od prejema obvestila iz odstavka 1.

3. Zaprošeni organ obvesti organ prosilec o vseh ukrepih, sprejetih v zaprošeni državi članici, za izplačilo izterjanih vsot ali za nadomestilo v zvezi z izterjavo izpodbijanih terjatev iz tretjega pododstavka člena 14(4) Direktive 2010/24/EU takoj po tem, ko je o tem obveščen.

Zaprošeni organ, kolikor je to mogoče, vključi organ prosilec v postopke za poravnavo zneska za povračilo in ustreznega nadomestila. Po utemeljenem zaprosilu zaprošenega organa organ prosilec prenese povrnjene zneske in plačano nadomestilo v dveh mesecih od prejema tega zaprosila.

Člen 22

1. Če zaprosilo za izterjavo ali zavarovanje plačila terjatev postane brezpredmetno bodisi zaradi plačila terjatve bodisi njenega preklica ali zaradi kakšnega drugega razloga, organ prosilec o tem takoj obvesti zaprošeni organ, tako da lahko ta ustavi vse začete postopke.

2. Če se znesek terjatve, ki je predmet zaprosila za izterjavo, spremeni zaradi odločitve pristojnega organa iz člena 14(1) Direktive 2010/24/EU, organ prosilec o tem obvesti zaprošeni organ in, če je zaprošena izterjava, sporoči spremenjeni enotni izvršilni naslov v zaprošeni državi članici. Spremenjeni enotni izvršilni naslov v zaprošeni državi članici poda organ prosilec ali se izpolni na njegovo odgovornost na podlagi sklepa, ki spreminja znesek terjatve.

3. Spremenjeni enotni izvršilni naslov v zaprošeni državi članici nima nobenih posledic glede možnosti za izpodbijanje prvotne terjatve, prvotnega izvršilnega naslova v državi članici ali sklepa iz prejšnjega odstavka.

4. Če iz spremembe iz odstavka 2 izhaja zmanjšanje zneska terjatve, zaprošeni organ nadaljuje postopek, ki ga je začel z namenom izterjave ali zavarovanja plačila terjatev, vendar je ta postopek omejen na neplačani znesek.

Če je v času, ko je bil zaprošeni organ obveščen o zmanjšanju zneska terjatve, znesek, večji od še neplačanega zneska, že izterjan, vendar se postopek prenosa iz člena 23 še ni začel, zaprošeni organ povrne preplačani znesek osebi, ki je do njega upravičena.

5. Če iz spremembe iz odstavka 2 izhaja povečanje zneska terjatve, lahko organ prosilec naslovi na zaprošeni organ dodatno zaprosilo za izterjavo ali za zavarovanje plačila terjatev.

Zaprošeni organ ta dodatni znesek, če je to mogoče, obravnava istočasno s prvotnim zaprosilom organa prosilca. Kadar združitev dodatnega zaprosila s prvotnim zaprosilom zaradi napredka potekajočega postopka ni mogoča, zaprošeni organ ustreže dodatnemu zaprosilu le, če ta zadeva znesek, ki ni manjši od tistega iz člena 18(3) Direktive 2010/24/EU.

6. Organ prosilec za pretvorbo zneska terjatve zaradi spremembe iz odstavka 2 v valuto države članice zaprošenega organa uporablja menjalni tečaj, ki je uporabljen v prvotnem zaprosilu.

Člen 23

1. Zneske, ki morajo biti nakazani organu prosilcu v skladu s členom 13(5) Direktive 2010/24/EU, se prenesejo organu prosilcu v valuti zaprošene države članice.

Prenos izterjanih zneskov se opravi v dveh mesecih od datuma, na katerega je izterjava izvedena.

Če se ukrepi izterjave, ki jih uporabi zaprošeni organ, izpodbijajo zaradi razloga, ki ne sodi v pristojnost države članice prosilke, lahko zaprošeni organ počaka s prenosom vseh zneskov, izterjanih v zvezi s terjatvijo države članice prosilke, dokler se spor ne reši, če so hkrati izpolnjeni naslednji pogoji:

(a) zaprošeni organ meni, da bo izid tega izpodbijanja verjetno ugoden za zadevno stranko, in

(b) organ prosilec ni izjavil, da bo povrnil vse že prenesene zneske, če bo to izpodbijanje rešeno ugodno za zadevno stranko.

Če je organ prosilec podal izjavo o povračilu v skladu s točko (b) tretjega pododstavka, vrne izterjane zneske, ki jih je zaprošeni organ že prenesel, v enem mesecu od prejema zaprosila za povračilo. Vsako drugo povračilo v tem primeru nosi zaprošeni organ.

2. Pristojni organi držav članic se lahko sporazumejo o različnih ureditvah za prenos zneskov, manjših od tistih iz člena 18(3) Direktive 2010/24/EU.

Člen 24

Ne glede na zneske, ki jih zaprošeni organ zbere z obrestmi iz člena 13(4) Direktive 2010/24/EU, se za terjatev šteje, da je izterjana v sorazmerju z izterjanim zneskom, izraženim v nacionalni valuti države članice zaprošenega organa na podlagi menjalnega tečaja iz člena 18(2) te uredbe.

POGLAVJE V

KONČNE DOLOČBE

Člen 25

Uredba (ES) št. 1179/2008 se razveljavi.

Člen 26

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2012.

Ta uredba je v celoti zavezujoča in se neposredno uporablja v vseh državah članicah. V Bruslju, 18. novembra 2011 Za Komisijo Predsednik José Manuel BARROSO

(1) UL L 84, 31.3.2010, str. 1.

(2) UL L 150, 10.6.2008, str. 28.

(3) UL L 319, 29.11.2008, str. 21.

PRILOGA I Enotni obrazec za vročitev za zagotavljanje informacij o vročenem dokumentu oziroma dokumentih (pošlje se naslovniku vročitve) (1) Ta dokument je priložen dokumentu (dokumentom), ki jih vroča pristojni organ [ime zaprošene države članice]. Ta vročitev se nanaša na dokumente pristojnih organov [ime države članice prosilke], ki je zaprosila za pomoč pri vročitvi v skladu s členom 8 Direktive Sveta 2010/24/EU z dne 16. marca 2010. A. IDENTIFIKACIJA NASLOVNIKA VROČITVE 1. Ime in priimek: 2. Naslov: 3. Datum rojstva: 4. Kraj rojstva: B. NAMEN VROČITVE 1. Namen te vročitve je:  naslovnika obvestiti o dokumentu (dokumentih), kateremu je priložen ta opisni dokument.  prekiniti zastaralni rok v zvezi s terjatvami iz vročenega dokumenta (dokumentov).  potrditi obveznost naslovnika glede plačila zneskov iz točke C. V primeru neplačila lahko organi začnejo z izvršbo in/ali zavarovanjem plačila terjatve (terjatev). Zaradi tega se lahko naslovniku zaračunajo dodatni stroški. Naslovnik te vročitve ste, ker se šteje, da ste:  glavni dolžnik  sodolžnik  tretja oseba, ki je dolžna poravnati davke, dajatve in druge ukrepe ali druge terjatve, v zvezi s temi davki, dajatvami in drugimi ukrepi, v skladu z veljavno zakonodajo v državi prosilki  tretja oseba, ki razpolaga s premoženjem ali ima dolgove do sodolžnika ali katere koli druge dolžne osebe  tretja oseba, ki se jo lahko izterjuje v zvezi z drugo oseb. (Naslednje informacije bodo prikazane, če je naslovnik vročitve tretja oseba, ki razpolaga s premoženjem ali ima dolgove do sodolžnika ali katere koli druge dolžne osebe ali je tretja oseba, zoper katero se lahko vodi postopek izterjave v zvezi z drugo osebo vročeni dokumenti se nanašajo na terjatve v zvezi z davki in dajatvami, za katere je odgovorna naslednja oseba (osebe): [ime in priimek ter naslov (znani ali domnevni)]). 2. Organ prosilec [ime države članice prosilke] je pozval pristojne organe [ime zaprošene države članice], da to vročitev izvede pred [datum]. Ta datum ni izrecno povezan z zastaralnim rokom. C. OPIS VROČENEGA DOKUMENTA OZIROMA DOKUMENTOV 1. Sklicna številka: Datum nastanka: 2. Vrsta vročenega dokumenta:  davčna odmera  plačilni nalog  odločba po upravni pritožbi  drug upravni dokument:  sodba/sklep:  drug sodni dokument. 3. Naziv zadevne terjatve (v jeziku države članice prosilke): 4. Vrsta terjatve:  a) carine  b) davek na dodano vrednost  c) trošarine  d) davek na dohodek ali kapital  e) davek na zavarovalne premije  f) davek na dediščine in darila  g) nacionalni davki in dajatve na nepremično premoženje razen zgoraj naštetih  h) nacionalni davki in dajatve na uporabo ali lastništvo prevoznih sredstev  i) drugi davki ali dajatve, ki jih obračuna ali se obračunajo v imenu države prosilke  j) davki in dajatve, ki jih obračunajo ali se obračunajo v imenu teritorialnih ali upravnih pododdelkov države prosilke razen davkov in dajatev, ki jih obračunajo lokalni organi  k) davki in dajatve, ki jih obračunajo ali se obračunajo v imenu lokalnih organov  l) druge davčne terjatve  m) povračila, intervencijski in drugi ukrepi, ki so del sistema popolnega ali delnega financiranja Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), vključno z zneski, ki bodo pobrani v zvezi s temi ukrepi, ter prelevmani in druge dajatve, predvidene v okviru skupne ureditve trga v sektorju za sladkor. 5. Znesek zadevne terjatve v valuti [ime države članice prosilke]:  glavnica:  upravne kazni in globe:  obresti do [datum]:  stroški do [datum]:  pristojbine za potrdila in podobne dokumente, izdane v zvezi z upravnimi postopki, ki se nanašajo na terjatev iz točke 3:  skupni znesek te terjatve: 6. Znesek iz točke 5 se mora plačati:  pred:  v [število] koledarskih dneh od datuma te vročitve  takoj. Plačilo naj se izvede na: Sklic, ki se uporabi pri nakazilu denarja: 7. Lahko odgovorite na vročeni dokument (dokumente).  Končni datum za odgovor:  Obdobje za odgovor: Ime in naslov organa, ki se mu lahko pošlje odgovor: 8. Možnost izpodbijanja  Obdobje za izpodbijanje terjatve ali vročenega dokumenta (dokumentov) je že poteklo.  Končni datum za izpodbijanje:  Obdobje za izpodbijanje:  Ime in naslov organa, kjer se lahko izpodbija terjatev: Spori v zvezi s terjatvijo, izvršilnim naslovom ali drugim dokumentom, ki izvira od organov [ime države članice prosilke], sodijo v pristojnost pristojnih organov [ime države članice prosilke] v skladu s členom 14 Direktive Sveta 2010/24/EU. Za vsak spor se uporablja postopkovna in jezikovna ureditev, ki velja v [ime države članice prosilke].  Izterjava se lahko začne pred potekom roka za vložitev pravnega sredstva. 9. Urad, pristojen za priloženi dokument (dokumente) Naziv Naslov  Telefon  E-pošta  Jezik, v katerem je mogoča komunikacija s službo 10. Dodatne informacije o:  vročenem dokumentu (dokumentih)  in/ali možnostih za izpodbijanje obveznosti plačila Se lahko pridobijo pri:  uradu, pristojnem za priloženi dokument (dokumente) iz točke C.9.  naslednjem uradu: (1) Elementi v poševnem tisku niso obvezni.